text: Efterspørgsel får Vækstfonden til at udvide
  14 marts 2016 kl. 16.47
  Vækstfonden udvider tilstedeværelsen i Vojens – erhvervs- og vækstminister Troels Lund Poulsen indviede mandag nye lokaler
  Vækstfondens afdeling i Vojens åbnede i 2011, og siden har ca. 600 virksomheder fået finansiering inden for afdelingens område. Den store interesse fra virksomhederne har betydet, at Vækstfonden har måttet fordoble medarbejderantallet i Vojens og nu er nødt til at flytte til større lokaler.
  - Vi har styrket vores samarbejde med bankerne og rådgiverne i vores område, og så er virksomhederne blevet langt mere opmærksomme på, at de kan få finansiering fra os, siger Henrik Holst Elstrøm, erhvervskundedirektør i Vojens, i en pressemeddelelse.
  Fondens lokaler i Vestergade blev for små, og de 15 medarbejdere er derfor netop flyttet til større lokaler på Billundvej 3.
  